# Skabelon for vurdering af erhvervsøkonomiske konsekvenser i bekendtgørelser

**Titel på bekendtgørelse**

Bekendtgørelse om ændring af bekendtgørelse om grundbetaling m.v. til landbrugere for 2023.

**Kort beskrivelse af ordningen**

Formålet med bekendtgørelsen om ændring af bekendtgørelse om grundbetaling m.v. til landbrugere for 2023 er at gøre det muligt at forhøje tilskuddet under grundbetalingsordningen med op til 6 pct. ved såkaldt underansøgning. Der er således i 2023 modtaget færre ansøgninger om tilskud efter en række af bio-ordningerne end forventet, hvilket medfører, at der i 2023 er tale om underansøgning.

Der er dermed kun blevet ansøgt om ca. 66 pct. af de afsatte midler under bio-ordningerne i 2023. Denne mindre ansøgning medfører, at der var er underansøgte midler til en værdi af ca. 300 mio. kr. Efter anvendelse af de fleksibiliteter, der er på bio-ordningerne, udgør den samlede underansøgning ca.100 mio. kr. I lyset af den nuværende finansielle situation og med tørkesituationen i landbruget i begyndelsen af sommeren 2023 in mente vurderes det afgørende for landbrugserhvervet, at alle midler afsat til direkte betalinger til landbrugerne også kommer landbrugerne til gode.

Der gøres opmærksom på, at en ændring af fleksibiliteten forudsætter, at Europa-Kommissionen godkender en ændring af den danske CAP-plan. En sådan endelig godkendelse fra Europa-Kommissionen er endnu ikke modtaget.

**Principper for agil erhvervsrettet regulering**

Landbrugsstyrelsen har vurderet, at principperne for agil erhvervsrettet regulering ikke er relevante for udkastet til bekendtgørelse om ændring af bekendtgørelse om grundbetaling m.v. til landbrugere for 2023.

### Økonomiske og administrative konsekvenser for erhvervslivet

**Berørte virksomheder**

Ca. 33.000 landbrugere fra alle sektorer af landbruget har ansøgt om tilskud fra grundbetalingsordningen i 2023.

Den planlagte ændring vil ikke være bebyrdende for ansøgerne, idet ændringen er begrænset til forøgelse af det udbetalte støttebeløb per hektar. Ændringen vil betyde, at ansøgerne vil kunne få udbetalt op til 7,26 EUR/hektar mere, end de ellers ville kunne under grundbetalingen i 2023.

Ændringen medfører, at alle landbrugere, der har ansøgt om grundbetaling, modtager en forholdsmæssig andel af midlerne. Forslaget indebærer dermed ikke forskelsbehandling mellem landbrugerne, da beløbet fordeles til alle arealer, hvortil der er søgt grundbetaling. Der er således valgt en tilgang, der kommer alle ansøgere om grundbetaling til gode.

**Administrative konsekvenser**

Det fremgår af § 36 i grundbetalingsbekendtgørelsen for 2023, at størrelsen på tilskuddet fastsættes på grundlag af den økonomiske ramme for tilskudsordningen og udgør 255,51 EUR pr. hektar. Det fremgår af samme bestemmelses stk. 2, at ved under- eller overansøgning om tilskud kan tilskuddet blive forhøjet eller nedsat med op til 3 pct.

Ændringsbekendtgørelsen har alene til formål at gøre det muligt at forhøje tilskuddet under grundbetalingsbekendtgørelsen med op til 6 pct. ved såkaldt underansøgning. Ansøgerne vil således ikke skulle foretage sig noget, der er anderledes end efter de gældende regler.

**Skatter, afgifter og tilskud**

Den årlige økonomiske ramme for grundbetalingsordningen er ca. 4,5 mia. kr. Med den planlagte bekendtgørelsesændring vil rammen for grundbetalingen kunne blive på ca. 4,6 mia. kr. Den samlede landbrugsstøtte-ramme vil dog ikke blive større. Rammen er 100 pct. EU-finansieret.

**Efterlevelseskonsekvenser**

Tilskudssatsen er ca. kr. 1.900 pr. hektar, der kunne blive forøget med op til 6 pct.

**BNP effekter**

Rammen er 100 pct. EU-finansieret.

**Adfærdsvirkninger**

Grundbetalingsordningen er en etårig tilskudsordning med det formål at yde grundbetaling med henblik på robust indkomst i landbrugserhvervet i form af en årlig afkoblet betaling pr. tilskudsberettiget hektar.

Ændringsbekendtgørelsen vil medføre, at grundbetalingen til landbrugerne vil blive op til 6 pct. større pr. hektar i 2023. Ansøgerne om grundbetaling vil ikke skulle foretage sig noget, der er anderledes end efter de gældende regler.

**Afledte effekter**

Ingen.